Effek van nuwe virusvariant oor 2 weke sigbaarDie “kommerwekkende” B.1.1.529-variant van die koronavirus is waarskynlik al in meeste van die provinsies in Suid-Afrika aanwesig. (Foto bloot ter illustrasie: JAM STA ROSA / AFP) Duitsland se BioNTech het Vrydag gesê hy ondersoek tans die mate van beskerming wat die Pfizer-Covid-19-entstof teen die nuwe B.1.1.529-variant wat vandeesweek in Suid-Afrika opgespoor is, sal verleen. Die data van die laboratoriumtoetse sal oor twee weke, of moontlik selfs vroeër, beskikbaar wees. Volgens BioNTech sal dié data meer inligting verskaf oor die kwessie of die entstof aangepas moet word, veral indien die variant wêreldwyd versprei. Pfizer en BioNTech het maande gelede reeds stappe gedoen om die entstof binne ses weke te kan aanpas en voorraad binne 100 dae te versend ingeval nuwe variante aanpassings noodsaak. Die ontdekking van die nuwe variant deur wetenskaplikes in Suid-Afrika het wêreldwye kommer laat ontstaan. Maroela Media het Donderdag berig wetenskaplikes waarsku dat die B.1.1.529-variant, wat minstens 32 mutasies bevat, verdere virusgolwe kan aandryf deur die liggaam se verdediging daarteen te ontduik. Dít kan egter ook net ŉ klein, ongewone groepering wees wat nie maklik oordraagbaar is nie. Dié variant verskil van die vorige oorheersende variant deurdat sekere mutasies glo in die stekelproteïen geleë is, dié deel van die koronavirus wat die meeste entstowwe inspan om die immuunstelsel teen Covid-19 te versterk en as’t ware te “bewapen”. Dié variant is waarskynlik al in die meeste provinsies in Suid-Afrika aanwesig. Dit is egter nog onduidelik of dié variant dalk die vierde Covid-19-golf in Suid-Afrika sal voortdryf. Die nuwe variant is onlangs eerste in Botswana opgemerk en later in Suid-Afrika. Een geval is in Hongkong in China aangemeld – glo by ŉ persoon wat van Suid-Afrika gereis het. Duitsland, Italië, Israel en Singapoer weier nou ook dat reisigers van onder meer Suid-Afrika hul grense oorsteek weens die B.1.1.529-variant. Dit blyk egter te laat vir Israel te wees wat ŉ kort ruk gelede bekend gemaak het dat hy nou ook die nuwe variant by ŉ pasiënt opgespoor het. Die betrokke persoon het glo onlangs vanuit Malawi na Israel gereis.